**Tempus projekt**

***Razvoj informacijske pismenosti za cjeloživotno učenje i ekonomiju zasnovanu na znanju u zemljama Zapadnog Balkana***

**12. januar 2012. godine**

**Pozdravno obraćanje prof. dr. Faruka Čaklovice, rektora Univerziteta u Sarajevu**

Poštovani,

veliko mi je zadovoljstvo i čast što vam mogu poželjeti dobrodošlicu ovdje, u Rektoratu Univerziteta u Sarajevu, i reći nešto o ovom značajnom projektu.

Ovaj Tempus projekt dolazi u pravo vrijeme, kada se na Univerzitetu u Sarajevu intenzivno radi na primjeni svih odrednica koje jačaju implementaciju reforme visokog obrazovanja. Ovaj projekt će biti direktna podrška obrazovnom sistemu i od velike koristi kako nastavnicima i saradnicima, tako i uposlenicima i studentima našeg univerziteta.

Univerzitet u Sarajevu je jedan od partnerskih univerziteta zemalja Zapadnog Balkana koji učestvuje u ovom projektu, koji je direktna podrška kvalitetu studija i u vezi je sa kontrolom i nadzorom kvaliteta u institucijama visokog obrazovanja. Razvijajući informacijsku pismenost i cjeloživotno učenje na Univerzitetu u Sarajevu, povećava se kvalitet studija i transfer znanja do krajnjeg korisnika.

Za postizanje ovog cilja, kroz definiranje sadržaja programa informacijske pismenosti pomoću upotrebe predefiniranih smjernica, dolazimo do stvaranja usklađenih didaktičkih materijala, razvoja inovativnih *online*modula, te utvrđivanja obuke predavača informacijske pismenosti za cjeloživotno učenje.

Informacijska pismenost treba biti inkorporirana u sadržaj, strukturu i tok nastavnog programa. Student će individualno prikupljene informacije transformisati u znanje, tako što ga nastavnici, saradnici i bibliotekari i svi drugi koji su uključeni u nastavni proces trebaju naučiti ne samo da samostalno dolazi do informacija, nego i da upravlja njima, analizira ih i na kraju pretvara u znanje. Oni ga podstiču da na svoj način uspješno „preradi“ informacije u znanje. Osnovni njihov zadatak je da uče studente kako učiti, odnosno kako da od njih stvore informacijski pismene studente i, u konačnici, buduće informacijski pismene stručnjake u oblasti kojom se bave.